U-I-322/02
Natisni
Opravilna št.:
U-I-322/02
Datum odločitve:
9. 7. 2004
ECLI:
ECLI:SI:USRS:2004:U.I.322.02
Akt:
Zakon o odvetništvu (Uradni list RS, št. 18/93 in 24/01) (ZOdv), 71.a čl.
Izrek:
Pobuda za začetek postopka za oceno ustavnosti 71.a člena Zakona o odvetništvu (Uradni list RS, št. 18/93 in 24/01) se zavrže.
Evidenčni stavek:
Ustavno sodišče zavrže pobudo, če pobudnik ne izkaže pravnega interesa, ki je procesni pogoj za vložitev pobude pred Ustavnim sodiščem.
Geslo:
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
Pravna podlaga:
Člen 25, Zakon o Ustavnem sodišču[ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Miran Hude, Kranj
Datum vloge:
10. 9. 2002
Vrsta odločitve:
sklep
Vrsta rešitve:
zavrženje
Dokument:
US23684
Dokument v PDF obliki:
U-I-322-02.pdf
117 KB
Prenesite datoteko
U-I-322/02-9
9. 7. 2004
SKLEP
Ustavno sodišče je v postopku za preizkus pobude Mirana Hudeta iz Kranja na seji dne 9. julija 2004
sklenilo:
Pobuda za začetek postopka za oceno ustavnosti 71.a člena Zakona o odvetništvu (Uradni list RS, št. 18/93 in 24/01) se zavrže.
Obrazložitev
1. Pobudnik je zaposlen v družbi Sava, Kranj d.d., ki ima organiziran kompetenčni center Pravna pisarna. Ta pisarna izvaja pravna opravila za družbo Sava in za vse odvisne družbe. Navaja, da ima opravljen pravosodni izpit, dokončan specialistični študij korporacijskega prava in 14 let prakse kot pravnik v gospodarstvu. Izpodbija 71.a člen Zakona o odvetništvu (v nadaljevanju ZOdv), za katerega zatrjuje, da njemu in družbi, v kateri je zaposlen, prepoveduje izvajati proti plačilu pravna opravila za druge (predvsem za družbe), onemogoča pa mu tudi, da bi za koncern organiziral enotno pravno službo. Poudarja, da Ustava odvetništvu ne daje ekskluzivne pravice do izvajanja pravnih storitev. Zatrjuje, da izpodbijana določba ZOdv krši 1., 14., 49., 66., 74., 137. in 153. člen Ustave.
2. Do pobude sta se opredelila Državni zbor in Vlada. Menita, da pobuda ni utemeljena, Državni zbor pa tudi navaja, da pobudnik ne izkazuje pravnega interesa ter da je zato pobudo treba zavreči.
3. Po določbi 24. člena Zakona o Ustavnem sodišču (Uradni list RS, št. 15/94 - v nadaljevanju ZUstS) mora tisti, ki vloži pobudo za začetek postopka, izkazati svoj pravni interes. Ta je podan, če predpis, katerega oceno predlaga, neposredno posega v njegove pravice, pravne interese oziroma pravni položaj. Po ustaljeni ustavnosodni presoji mora biti pravni interes neposreden in konkreten, morebitna ugoditev pobudnikovemu predlogu mora privesti do izboljšanja njegovega pravnega položaja (tako npr. v odločbi št. U-I-18/98 z dne 19. 4. 2001, Uradni list RS, št. 37/01 in OdlUS X, 76).
4. Določba 71.a člena ZOdv je v Zakonu uvrščena med kazenske določbe. Glede na vsebino pobudnikovih navedb sta pri presoji, ali je pobudnik izkazal pravni interes za izpodbijanje te zakonske določbe, relevantna le prvi in drugi odstavek 71.a člena ZOdv. Pravnega interesa za izpodbijanje prvega odstavka 71.a člena ZOdv pobudnik kot posameznik nima, ker se ta določba nanaša na pravne osebe. Pobudnik prav tako ni izkazal pravnega interesa za izpodbijanje drugega odstavka 71.a člena ZOdv, ki sankcionira ravnanje posameznika. Zgolj zaradi morebitne razveljavitve te zakonske določbe pobudnik namreč ne bi pridobil pravice, da opravlja storitve, ki jih po določbi drugega odstavka 2. člena ZOdv lahko opravljajo le odvetniki.
Glede na navedeno je Ustavno sodišče pobudo zavrglo.
5. Ustavno sodišče je sprejelo ta sklep na podlagi 25. člena ZUstS v sestavi: predsednica dr. Dragica Wedam Lukić ter sodnice in sodniki dr. Janez Čebulj, dr. Zvonko Fišer, Lojze Janko, mag. Marija Krisper Kramberger, Milojka Modrijan, dr. Ciril Ribičič, dr. Mirjam Škrk in Jože Tratnik. Sklep je sprejelo soglasno.
Predsednica
dr. Dragica Wedam Lukić